b'\n_START_ARTICLE_\nAteizmas\n_START_SECTION_\nEtimologija\n_START_PARAGRAPH_\nB\xc5\xabdvardis \xe1\xbc\x84\xce\xb8\xce\xb5\xce\xbf\xcf\x82 Senov\xc4\x97s graik\xc5\xb3 kalboje rei\xc5\xa1k\xc4\x97 \xe2\x80\x9ebedievis\xe2\x80\x9c. Taip pat \xc5\xa1is \xc5\xbeodis tapo da\xc5\xbenai vartojamas nuo V am\xc5\xbeiaus pr. m. e., jis virto \xe1\xbc\x80\xcf\x83\xce\xb5\xce\xb2\xce\xae\xcf\x82 (\xe2\x80\x9enepagarbus\xe2\x80\x9c) sinonimu ir \xc4\xafgavo naujus apibr\xc4\x97\xc5\xbeimus: \xe2\x80\x9enutrauk\xc4\x99s ry\xc5\xa1ius su Dievu\xe2\x80\x9c, \xe2\x80\x9eatsisak\xc4\x99s Dievo\xe2\x80\x9c ir \xe2\x80\x9enedievobaimingas\xe2\x80\x9c. Taip pat atsirado daiktavardis \xe1\xbc\x80\xce\xb8\xce\xb5\xcf\x8c\xcf\x84\xce\xb7\xcf\x82 (\xe2\x80\x9eateizmas\xe2\x80\x9c). Rom\xc4\x97n\xc5\xb3 ra\xc5\xa1ytojas Ciceronas \xc5\xbeod\xc4\xaf \xe1\xbc\x84\xce\xb8\xce\xb5\xce\xbf\xcf\x82 lotyni\xc5\xa1kai transliteravo \xc4\xaf atheos, jis tapo labai populiarus tarp krik\xc5\xa1\xc4\x8dioni\xc5\xb3 ir pagoni\xc5\xb3._NEWLINE_Angli\xc5\xa1kasis atheism kilo i\xc5\xa1 pranc\xc5\xabz\xc5\xb3 ath\xc3\xa9isme 1587 metais. Pirm\xc4\x85 kart\xc4\x85 angl\xc5\xb3 kalboje panaudotas 1571\xc2\xa0m. \xc5\xbeodis atheist rei\xc5\xa1k\xc4\x97 \xe2\x80\x9easmuo, kuris atsisak\xc4\x97 arba netiki dievais\xe2\x80\x9c. Terminas \xd0\xb0\xd1\x82\xd0\xb5\xd0\xb8\xd1\x81\xd1\x82 rus\xc5\xb3 kalboje atsirado 1577\xc2\xa0m. V\xc4\x97liau pasirod\xc4\x97 ir susij\xc4\x99 \xc5\xbeod\xc5\xbeiai: deistas (1621\xc2\xa0m.), teistas (1662\xc2\xa0m.), teizmas (1678\xc2\xa0m.) ir deizmas (1682\xc2\xa0m.). D\xc4\x97l ateizmo \xc4\xaftakos 1700\xc2\xa0m. deizmas ir teizmas pakeit\xc4\x97 savo reik\xc5\xa1mes, deizmas virto filosofijos dalimi, o teizmas tik\xc4\x97jimo._NEWLINE_S\xc4\x85voka ateizmas XVIII a. Europoje rei\xc5\xa1k\xc4\x97 netik\xc4\x97jim\xc4\x85 monoteizmo religijomis. Tik d\xc4\x97l globalizacijos XX a. ateizmas atrado nauj\xc4\x85 vis\xc5\xb3 diev\xc5\xb3 netik\xc4\x97jimo reik\xc5\xa1m\xc4\x99.\n_START_SECTION_\nApibr\xc4\x97\xc5\xbeimas\n_START_PARAGRAPH_\nVyksta da\xc5\xbeni gin\xc4\x8dai d\xc4\x97l ateizmo apibr\xc4\x97\xc5\xbeimo ir klasifikacijos. Daugelis negali nuspr\xc4\x99sti, apie k\xc4\x85 eina kalba, ar ateizmas neigia visas antgamtines j\xc4\x97gas. Buvo pasirinkti keli ateizmo klasifikavimo b\xc5\xabdai.\n_START_SECTION_\nAteizmo diapazonas\n_START_PARAGRAPH_\nKadangi yra gausa nuomoni\xc5\xb3 apie religijas, j\xc5\xb3 dievus ir kitas antgamtines j\xc4\x97gas, susidar\xc4\x97 daug gin\xc4\x8d\xc5\xb3 d\xc4\x97l ateizmo termino reik\xc5\xa1m\xc4\x97s. \xc5\xa0\xc4\xaf termin\xc4\x85 galima suprasti kaip netik\xc4\x97jim\xc4\x85 dievais, antgamtin\xc4\x97mis j\xc4\x97gomis arba vis\xc5\xb3 \xc5\xa1i\xc5\xb3 dalyk\xc5\xb3 nebuvimo teigimu.\n_START_SECTION_\nSilpnasis ir stiprusis ateizmai\n_START_PARAGRAPH_\nKai kurie filosofai ateizm\xc4\x85 skirsto \xc4\xaf stipr\xc5\xb3j\xc4\xaf (teigiam\xc4\x85j\xc4\xaf) ir \xc4\xaf silpn\xc4\x85j\xc4\xaf (neigiam\xc4\x85j\xc4\xaf). Stiprusis ateizmas neigia diev\xc5\xb3 buvim\xc4\x85, o silpnasis kitus teiginius. Pagal \xc5\xa1\xc4\xaf b\xc5\xabd\xc4\x85 \xc5\xbemon\xc4\x97s skirstomi \xc4\xaf teistus, silpnuosius ir stipriuosius ateistus, agnostikai laikomi silpnaisiais ateistais. Terminai silpnasis ir stiprusis atsirado neseniai, ta\xc4\x8diau teigiamasis ir neigiamasis ateizmas vyravo ir seniau.\n_START_SECTION_\nNumanomasis ir ai\xc5\xa1kusis ateizmai\n_START_PARAGRAPH_\nAteizmas dar skirstomas \xc4\xaf numanom\xc4\x85j\xc4\xaf ir ai\xc5\xa1k\xc5\xb3j\xc4\xaf. Numanomojo ateizmo po\xc5\xbei\xc5\xabris atsiranda d\xc4\x97l i\xc5\xa1silavinimo tr\xc5\xabkumo, pavyzd\xc5\xbeiui, naujagimis laikomas ateistu, nes jis nieko ne\xc5\xbeino apie teizm\xc4\x85, o ai\xc5\xa1kusis ateistas yra \xc5\xbemogus, kuris s\xc4\x85moningai neigia antgamtini\xc5\xb3 j\xc4\x97g\xc5\xb3 buvim\xc4\x85. \xc5\xa0\xc4\xaf klasifikavimo b\xc5\xabd\xc4\x85 suk\xc5\xabr\xc4\x97 D\xc5\xbeord\xc5\xbeas Hamiltonas Smitas.\n_START_SECTION_\nAteizmo formos\n_START_PARAGRAPH_\nPla\xc4\x8diausias ateizmo apibr\xc4\x97\xc5\xbeimas yra tarp praktinio ir teorinio ateizmo. Skirtingos teorinio ateizmo formos \xc4\xafgyja tam tikr\xc4\x85 logi\xc5\xa1k\xc4\x85 problemos i\xc5\xa1ai\xc5\xa1kinim\xc4\x85 ar filosofin\xc4\xaf argument\xc4\x85, o praktiniam ateizmui nereikalingas joks specifinis argumentas.\n_START_SECTION_\nTeori\xc5\xa1kas ateizmas\n_START_PARAGRAPH_\nTeori\xc5\xa1kas ateizmas ai\xc5\xa1kiai nustato argumentus prie\xc5\xa1 diev\xc5\xb3 egzistavim\xc4\x85, ie\xc5\xa1komi bendri teistiniai paai\xc5\xa1kinimai. Teori\xc5\xa1kos prie\xc5\xbeastys \xc4\xafgauna \xc4\xafvairias psichologines, sociologines, metafizines, ekonomin\xc4\x97s ir epistemologines formas.\n_START_SECTION_\nEpistemologinis ateizmas\n_START_PARAGRAPH_\nEpistemologin\xc4\x97 ateizmo forma teigia, kad \xc5\xbemon\xc4\x97s negali pa\xc5\xbeinti diev\xc5\xb3 ar nustatyti j\xc5\xb3 egzistavimo, nes \xc5\xbemogus filosofi\xc5\xa1kai negali nustatyti savo hipotezi\xc5\xb3. \xc5\xa0i ateizmo forma grind\xc5\xbeiama agnosticizmu, vengiama klausimo apie galutin\xc4\x99 tikrov\xc4\x99.\n_START_SECTION_\nMetafizinis ateizmas\n_START_PARAGRAPH_\nMetafizinio ateizmo forma yra pagr\xc4\xafsta metafizikos kryptimi, monizmo pa\xc5\xbei\xc5\xabra, kad visa tikrov\xc4\x97 yra vieninga. Metafizikos ateistai ai\xc5\xa1kiai paneigia nefizini\xc5\xb3 b\xc5\xabtybi\xc5\xb3 egzistavim\xc4\x85, da\xc5\xbeniausiai j\xc5\xb3 tyrin\xc4\x97jim\xc5\xb3 objektai yra panteizmas, deizmas ir panenteizmas.\n_START_SECTION_\nPsichologiniai, sociologiniai ir ekonominiai ateizmai\n_START_PARAGRAPH_\nPsichologiniai, sociologiniai ir ekonominiai ateistai tarpusavyje pana\xc5\xa1\xc5\xabs, visi jie teigia, kad tik\xc4\x97jimas dievais ir religijos yra socialin\xc4\x97s funkcijos, panaudotos vald\xc5\xbeioje engti darbinink\xc5\xb3 klas\xc4\x97s. Istorikas Eduardas Gibonas savo veikaluose ra\xc5\xa1\xc4\x97: \xe2\x80\x9eVisi Romos imperijos religiniai kultai buvo teisingi gyventojams, melas filosofams ir nauda valdininkams.\xe2\x80\x9c\n_START_SECTION_\nLoginis ateizmas\n_START_PARAGRAPH_\nLogini\xc5\xb3 ateist\xc5\xb3 pa\xc5\xbei\xc5\xabra grind\xc5\xbeiama omnipotencijos paradoksu, kad dievai negali egzistuoti, nes visagalyb\xc4\x97s paradoksas parodo, kad visagal\xc4\x97 b\xc5\xabtis yra visagal\xc4\x97, tod\xc4\x97l negalima, kad ji b\xc5\xabt\xc5\xb3 nevisagal\xc4\x97. Paradoksas tyrin\xc4\x97ja, ar visagalis gali apriboti savo galias, ar ne. Bet kokio atsakymo atveju atsiranda prie\xc5\xa1taravimas, ar Dievas\xc2\xa0\xe2\x80\x93 visagalis egzistuoja.\n_START_SECTION_\nAntropocentrinis ateizmas\n_START_PARAGRAPH_\nAntropocentrinis (aksiologinis) ateizmas tyrin\xc4\x97ja ne dievus, o \xc5\xbemonijos gamt\xc4\x85. Joje ie\xc5\xa1komi visi ateistini\xc5\xb3 klausim\xc5\xb3 atsakymai, antropocentriniai ateistai mano, kad problem\xc5\xb3 sprendimams nereikalingas diev\xc5\xb3 egzistavimas. Tokie ateistai palaiko ant\xc5\xbemogio ir sav\xc4\x99s k\xc5\xabrimo teorij\xc4\x85.\n_START_SECTION_\nSenov\xc4\x97s Egiptas\n_START_PARAGRAPH_\nSenov\xc4\x97s Egipte buvo sukurtas kritikuojantis teizm\xc4\x85 k\xc5\xabrinys \xe2\x80\x9eArfisto daina\xe2\x80\x9c, tai ko gero buvo pirmasis ateizm\xc4\x85 palaikantis dokumentas.\n_START_SECTION_\nAnkstyvosios ind\xc5\xb3 religijos\n_START_PARAGRAPH_\nPirmosios ateizmo mokyklos susik\xc5\xabr\xc4\x97 hinduizmo religijoje. Viena i\xc5\xa1 j\xc5\xb3 buvo materialistin\xc4\x97s filosofijos mokykla \xc4\x8darvaka, kuri susidar\xc4\x97 VI am\xc5\xbeiaus pr. m. e. Indijoje. Joje buvo mokomi chemijos pagrindai ir neigiami antgamtini\xc5\xb3 j\xc4\x97g\xc5\xb3 egzistavimai. Taip pat dar buvo Sankhjos mokykla, kuri teig\xc4\x97, kad dievai neegzistuoja, kadangi j\xc5\xb3 egzistavimo ne\xc4\xafmanoma \xc4\xafrodyti.\n_START_SECTION_\nAntika\n_START_PARAGRAPH_\nAteizmo tema buvo populiari ir antikos laikais, Graikijos poetas ir \xe2\x80\x9epirmasis ateistas\xe2\x80\x9c Diagoras (V am\xc5\xbeiaus pr. m. e.) labai ry\xc5\xa1kiai kritikavo religijas. Jis teig\xc4\x97, kad religijos yra tik \xc5\xbemonijos i\xc5\xa1mon\xc4\x97. Atomistas Demokritas visk\xc4\x85 tyrin\xc4\x97jo tik materialistiniais b\xc5\xabdais, o sofistai Protagoras ir Prodikas tur\xc4\x97jo ateistines pa\xc5\xbei\xc5\xabras._NEWLINE_381 metais Romos Imperijoje ateistus prad\xc4\x97jo kaltinti erezija ir persekioti.\n_START_SECTION_\nNuo Ankstyv\xc5\xb3j\xc5\xb3 viduram\xc5\xbei\xc5\xb3 iki Renesanso\n_START_PARAGRAPH_\nAteizmas viduram\xc5\xbeiais buvo retenyb\xc4\x97, daugelis buvo tikintieji, ta\xc4\x8diau atsirado \xc5\xbemoni\xc5\xb3, kurie tur\xc4\x97jo ir kitoki\xc4\x85 nuomon\xc4\x99. Viljamas Okamas teig\xc4\x97, kad \xc5\xbemogus negali tyrin\xc4\x97ti diev\xc5\xb3, nes tam trukdo nominalistin\xc4\x97s bei psichologin\xc4\x97s ribos. Okamos pasek\xc4\x97jai buvo D\xc5\xbeonas Vyklifas, Janas Husas ir Martynas Liuteris._NEWLINE_Renesanso laikais atsirado daugiau ateizmo tyrin\xc4\x97toj\xc5\xb3. Leonardas da Vin\xc4\x8dis vykd\xc4\x97 begal\xc4\x99 eksperiment\xc5\xb3, gin\xc4\x8dijosi su religijos atstovais. Nikolas Makiavelis ir Fransua Rabl\xc4\x97 kritikavo tikin\xc4\x8di\xc5\xb3j\xc5\xb3 bendruomenes.\n_START_SECTION_\nNaujieji laikai\n_START_PARAGRAPH_\nReformacijos s\xc4\x85j\xc5\xabd\xc5\xbeio prad\xc5\xbeioje religijos bendruomeni\xc5\xb3 vald\xc5\xbeia nusilpo, atsirado \xc5\xbeymiai daugiau ateizmo filosof\xc5\xb3. angl\xc5\xb3 filosofas Tomas Hobsas neig\xc4\x97 antgamtini\xc5\xb3 j\xc4\x97g\xc5\xb3 egzistavim\xc4\x85, o vokietis Paulas Golbachas atvirai pasisak\xc4\x97 es\xc4\x85s ateistu._NEWLINE_Did\xc5\xbeiosios Pranc\xc5\xabz\xc5\xb3 revoliucijos metu ateizmas virto laisvai kalbama tema, 1793\xc2\xa0m. nor\xc4\x97ta u\xc5\xbedrausti krik\xc5\xa1\xc4\x8dionyb\xc4\x97s mokym\xc4\x85._NEWLINE_Labiausiai ateizm\xc4\x85 XIX am\xc5\xbeiaus pabaigoje i\xc5\xa1populiarino filosofai\xc2\xa0\xe2\x80\x93 laisvamaniai: Ludvikas Andreasas Feuerbachas, Art\xc5\xabras \xc5\xa0openhaueris, Karlas Marksas ir Frydrichas Ny\xc4\x8d\xc4\x97.\n_START_SECTION_\nXX am\xc5\xbeius\n_START_PARAGRAPH_\nXX a. ateizmas tapo pla\xc4\x8diai minimas \xc4\xafvairi\xc5\xb3 mokslinink\xc5\xb3 darbuose. Filosofas ir matematikas Bertranas Raselas tvirtino, kad vis\xc5\xb3 pasaulio diev\xc5\xb3 neegzistuoja, jie tik i\xc5\xa1mon\xc4\x97. Britas Alfredas Ayeras teig\xc4\x97, kad religijos po\xc5\xbei\xc5\xabriai nelogi\xc5\xa1ki ir ne\xc4\xafmanomi patvirtinimui. D\xc5\xbeonas Diujis visk\xc4\x85 tyrin\xc4\x97jo be tik\xc4\x97jimo mokym\xc5\xb3._NEWLINE_Nuo 1956\xc2\xa0m. Indijoje bei pasaulyje prasid\xc4\x97jo aktyvus ateist\xc5\xb3 s\xc4\x85j\xc5\xabdis, prasid\xc4\x97jo kova prie\xc5\xa1 hinduizm\xc4\x85 ir brahmanus, buv\xc4\x99s Albanijos pirmininkas Enveris Hod\xc5\xbeas u\xc5\xbedraud\xc4\x97 visas religines bendruomenes savo \xc5\xa1alyje._NEWLINE_Po Berlyno sienos griuvimo ateizmo banga nurimo, ta\xc4\x8diau vis tiek \xc5\xa1is filosofinis po\xc5\xbei\xc5\xabris i\xc5\xa1liko populiarus.\n_START_SECTION_\nDemografija\n_START_PARAGRAPH_\nSud\xc4\x97tinga pasakyti ateist\xc5\xb3 skai\xc4\x8di\xc5\xb3 pasaulyje, daugelis ateizmo s\xc4\x85vok\xc4\x85 supranta \xc4\xafvairiai. Taip pat yra \xc5\xbemoni\xc5\xb3, kurie d\xc4\x97l diskriminacijos ir persekiojimo nepasisako savo nuomon\xc4\x97s._NEWLINE_2005 metais buvo atlikta pasaulin\xc4\x97 apklausa, kuri parod\xc4\x97, kad pasaulyje yra apie 11,9% nereliging\xc5\xb3 \xc5\xbemoni\xc5\xb3, kuri\xc5\xb3 gretose apie 2,3% buvo ateistai. \xc5\xa0ie skai\xc4\x8diai neap\xc4\x97m\xc4\x97 ateistin\xc4\x97mis laikom\xc5\xb3 religij\xc5\xb3 atstov\xc5\xb3._NEWLINE_2006\xc2\xa0m. apklausa tarp suaugusi\xc5\xb3j\xc5\xb3 parod\xc4\x97, kad labiausiai tikintys Europoje buvo italai (62%), ma\xc5\xbeiausiai pranc\xc5\xabzai (27%). Pranc\xc5\xabzijoje 32% paskelb\xc4\x97 save ateistais ir 32% agnostikais._NEWLINE_2012\xc2\xa0m. 7% Europos S\xc4\x85jungos gyventoj\xc5\xb3 priskyr\xc4\x97 save ateistams._NEWLINE_2017 m. apklausos duomenimis Lietuvoje 34% respondent\xc5\xb3 apib\xc5\xabdino save kaip esan\xc4\x8dius nereligingais, 6% - ateistais.'